《留侯椎》
清代·雷钟德

秦王扫八极，收兵聚城阙。不知十二金人外，何从得此一椎铁。

子房破产报韩仇，千金结客劫东游。后来相汉殊意外，此事已自足千秋。

秦关开，楚兵来。子婴磔，阿房赤。是时祖龙身己死，不如生前一击褫其魄。

君不见荆轲匕首渐离筑，报仇不成旋诛戮，伟哉留侯智勇独。

作者简介：雷钟德，字仲宣，安康人。同治辛未进士，改庶吉士，授编修，历官成都知府，四川候补道。有《晚香堂诗存》。